पूर्वोत्तर क्षेत्र विकास मंत्रालय
केन्द्रीय मंत्री जी. किशन रेड्डी ने सभी उत्तर पूर्वी राज्यों में भारत की पहली 5जी प्रशिक्षण प्रयोगशालाओं एवं 5जी स्वास्थ्य एप्लिकेशन का शुभारंभ किया
श्री जी. किशन रेड्डी ने आज सभी उत्तर पूर्वी राज्यों में स्वास्थ्य क्षेत्र से संबंधित भारत की पहली 5जी प्रशिक्षण प्रयोगशालाओं और 5जी एप्लिकेशन का शुभारंभ किया
श्री किशन रेड्डी ने उत्तर पूर्वी क्षेत्र में एक जीवंत 5जी डिजिटल इकोसिस्टम स्थापित करने की दिशा में उठाए गए कदम के रूप में इस पहल की सराहना की
डोनर राज्यमंत्री श्री बी. एल. वर्मा जी ने इस अनुकरणीय पहल की सराहना की और कहा कि विभिन्न तकनीकी प्रगति के साथ 5जी अष्टलक्ष्मी राज्यों को डिजिटल युग में विकास के पथ पर ले जायेंगे
5जी में उच्च गुणवत्ता वाली स्वास्थ्य सेवाओं को अंतिम छोर तक सुलभ बनाने और आम आदमी के चिकित्सा संबंधी खर्चों को कम करने की क्षमता है। यह प्रधानमंत्री के “अंत्योदय” के दृष्टिकोण को साकार करने का एक सशक्त साधन है
उत्तर पूर्व 5जी के अमृत काल के लिए प्रधानमंत्री नरेन्द्र मोदी जी के “अष्ट-आधार” मार्गदर्शन में 5जी का समावेश
उत्तर पूर्वी क्षेत्र विकास, पर्यटन और संस्कृति मंत्री श्री जी. किशन रेड्डी ने आज सभी आठ उत्तर पूर्वी राज्यों में स्वास्थ्य क्षेत्र से संबंधित भारत की पहली 5जी प्रशिक्षण प्रयोगशालाओं एवं 5जी एप्लिकेशन का शुभारंभ किया। यह परियोजना केन्द्रीय रूप से उत्तर पूर्वी परिषद  के माध्यम से वित्त पोषित है और असम सरकार के एक सार्वजनिक उपक्रम असम इलेक्ट्रॉनिक डेवलपमेंट कॉरपोरेशन  द्वारा कार्यान्वित की जा रही है। इस कार्यक्रम में राज्यमंत्री श्री बी.एल. वर्मा, एमट्रॉन के अध्यक्ष श्री रामेंद्र नारायण कलिता, डोनर सचिव श्री चंचल कुमार, एनईसी सचिव श्री मोसेस चालाई सहित अन्य गणमान्य व्यक्ति भी उपस्थित थे।
सभा को संबोधित करते हुए, श्री किशन रेड्डी ने उत्तर पूर्व क्षेत्र में एक जीवंत 5जी डिजिटल इकोसिस्टम स्थापित करने की दिशा में इस महत्वाकांक्षी कदम के महत्व पर जोर दिया। उन्होंने इस बात पर प्रकाश डाला कि कैसे यह तकनीकी प्रगति विकास के व्यापक अवसरों का मार्ग प्रशस्त करेगी और सतत विकास लक्ष्य 2030 को हासिल करने में योगदान देगी। उन्होंने आगे कहा कि अब जबकि भविष्य में 5जी बाजार के और भी बढ़ने की उम्मीद है, उत्तर पूर्वी राज्य इस अवसर का लाभ उठाने और सेवाओं की सार्वजनिक आपूर्ति को बेहतर बनाने में सक्षम होंगे।
इससे पूर्व, राज्यमंत्री श्री बी.एल. वर्मा ने इस पहल की सराहना की और कहा कि विभिन्न तकनीकी प्रगति के साथ 5जी का शुभारंभ इस डिजिटल युग में अष्टलक्ष्मी राज्यों के विकास को चिन्हित करने वाला एक निर्णायक कदम होगा। उन्होंने आगे कहा कि प्रधानमंत्री श्री नरेन्द्र मोदी जी के नेतृत्व में, भारत अत्याधुनिक प्रौद्योगिकी के क्षेत्र में एक वैश्विक प्रतिस्पर्धी के रूप में उभर रहा है और उत्तर पूर्वी राज्य इस प्रयास में महत्वपूर्ण भूमिका निभा सकते हैं।
अपनी प्रसन्नता व्यक्त करते हुए, केन्द्रीय मंत्री ने वित्त मंत्री के 2023-24 के बजट भाषण की घोषणाओं के अनुरूप, सभी आठ उत्तर पूर्वी राज्यों में भारत की पहली 5जी प्रयोगशालाओं की स्थापना के लिए एनईसी और एमट्रॉन की सराहना की। उन्होंने इस बात पर जोर दिया कि ये प्रयोगशालाएं न केवल डिजिटल विभाजन को पाटेंगी बल्कि सूचना युग के लिए आवश्यक कौशल के साथ युवाओं को सशक्त बनायेंगी, जिससे उत्तर पूर्वी क्षेत्र में ज्ञान आधारित अर्थव्यवस्था के विकास को बढ़ावा मिलेगा।
स्वास्थ्य सेवा के क्षेत्र में 5जी के सर्वोपरि महत्व पर प्रकाश डालते हुए, केन्द्रीय मंत्री ने उच्च गुणवत्ता वाली स्वास्थ्य सेवा को अंतिम छोर तक सुलभ बनाने और आम आदमी के चिकित्सा संबंधी खर्चों को कम करने की इसकी क्षमता पर जोर दिया। उन्होंने इस बात को दोहराया कि 5जी प्रधानमंत्री के ‘अंत्योदय’ के दृष्टिकोण को साकार करने में एक महत्वपूर्ण उपकरण साबित हो सकता है।
पिछले वर्ष एनईसी के स्वर्ण जयंती समारोह के दौरान उत्तर पूर्व की अमृत काल की यात्रा के लिए प्रधानमंत्री श्री नरेन्द्र मोदी के “अष्ट-आधार” के दृष्टिकोण को याद करते हुए, श्री किशन रेड्डी ने इस बात पर प्रकाश डाला कि 5जी कनेक्टिविटी इस दृष्टिकोण के विभिन्न स्तंभों में से एक है, और आज हम इसे साकार करने की दिशा में एक कदम और करीब पहुंचे हैं।
श्री जी. किशन रेड्डी ने उत्तर पूर्वी क्षेत्र को भारत के विकास के नए इंजन के रूप में स्थापित करने के प्रति सरकार की दृढ़ प्रतिबद्धता की पुष्टि की। पिछले साढ़े नौ वर्षों के दौरान इस क्षेत्र में कनेक्टिविटी और बुनियादी ढांचे के विकास में पांच लाख करोड़ से अधिक का निवेश किया गया है।